Broj: 711-I-1039-P-121-20/21-04-19

Zagreb, 2. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Marka Šimića, zamjenika župana Brodsko-posavske županije** na 129. sjednici, održanoj 2. lipnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marka Šimića, zamjenika župana Brodsko-posavske županije, neće se pokrenuti, s obzirom da iz prikupljenih podataka i dokumentacije vezano za okolnost obveze prijave podataka o imovinskom stanju partnerice koju je naveo kao izvanbračnog druga ne proizlazi da je u postupanju navedenog dužnosnika do moguće povrede odredbi ZSSI-a.**

Obrazloženje

Člankom 3. stavkom 1. točkom 3. i točkom 28. ZSSI-a propisano je da su zastupnici u Hrvatskom saboru te župani i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Marko Šimić obnašao dužnost saborskog zastupnika od 14. listopada 2016.g. do 22. srpnja 2020.g. te da obnaša dužnost zamjenika župana Brodsko-posavske županije od 20. svibnja 2021.g. Slijedom navedenog, povodom obnašanja navedenih dužnosti, dužnosnik Marko Šimić obvezan je postupati sukladno odredbama ZSSI-a.

Povjerenstvo je dana 11. svibnja 2020.g. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-1807-P-121/20-01-4. U predmetnoj prijavi navodi se da je zastupnik Marko Šimić postupio protivno članku 8. stavak 2. ZSSI-a, jer istekom 2017. godine, 2018.godine i 2019. godine Povjerenstvu nije podnio izvješće o bitnoj promjeni imovinskog stanja. Naime, prijavitelj navodi da je 2017. godine, a što je vidljivo iz izvatka iz zemljišne knjige ……….., ZK ulošak ……, Općinski sud u Slavonskom Brodu, Zemljišnoknjižni odjel ……… …………, izvanbračna partnerica dužnosnika Marka Šimića ……. ……. OIB: ………, ……. …….., ……. ……. … ….., postala je vlasnica nekretnine i to : Suvlasnički dio: 1/22 ETAŽNO VLASNIŠTVO (E-17) STAN br. 2, na 2.katu, ukupne površine 90,66 m2, koji se sastoji od : prostorija broj 1- ulaz, 3,91 m2, prostorija broj 2 - blagovaonica, 18,34 m2, prostorija broj 3 - kuhinja, 13,68 m2, prostorija broj 4 - ostava 1,88 m2, prostorija broj 5 - kupaonica 4,73 m2, prostorija broj 6 - WC, 1,23 m2, prostorija broj 7 - dnevna soba, 23,12 m2, prostorija broj 8 - soba, 14,82 m2, prostorija broj 9-garderoba, 5,85 m2, pomoćni dio-balkon, 3,10 m2, a u kojoj nekretnini navedeni dužnosnik stanuje sa izvanbračnom partnericom, iako službeno nije prijavljen na navedenoj adresi ….. ….., …… ………. ….. ……, a što je u suprotnosti sa člankom 5. stavak 1. ZSSI-a i člankom 6. stavak 1. ZSSI-a. Nadalje, podnositelj navodi da je u 2018. godini došlo do bitne promjene imovinskog stanja izvanbračne partnerice dužnosnika Marka Šimića …… …….., a što je vidljivo uvidom Sudski registar trgovačkih društva i to za trgovačko društvo TEAM US j.d.o.o. za usluge i trgovinu, Naselje Andrije Hebranga 4/25, Slavonski Brod, OIB : 08855576392. Trgovački sud u Osijeku - stalna služba u Slavonskom Brodu objavljuje upis promjena člana društva, promjena člana uprave, promjena poslovne adrese, promjena odredbi akta o osnivanju, u Sudski registar proveden kod ovoga suda po rješenju pod poslovnim brojem Tt-18/486-4 od 26. siječnja 2018. godine, redni broj upisa 2, za subjekt upisa s matičnim brojem (MBS): 030192025, osobnim identifikacijskim brojem (OIB): 08855576392, pod tvrtkom/nazivom: TEAM US j.d.o.o. za usluge i trgovinu, sa sjedištem u: Slavonski Brod (Grad Slavonski Brod), Naselje Andrije Hebranga 4/25, a po kojem upisu ……. ……. stječe 100% vlasničkih udjela trgovačkog društva Team US j.d.o.o. Vezano za 2019. godinu podnositelj ističe da je također došlo do bitne promjene imovinskog stanja izvanbračne partnerice dužnosnika Marka Šmića …… ………., a što pokazuje Odluka o raspodjeli dobiti od 28. travnja 2019. godine za trgovačko društva TEAM US j.d.o.o. u kojoj je iskazana dobit u iznosu od 116.128,24 kn. Nadalje, podnositelj navodi da vezano uz trgovačko društvo TEAM US j.d.o.o. navodi da je javna je tajna da je izvanbračna partnerica dužnosnika Marka Šimića …….. ………. samo fiktivni vlasnik i direktor trgovačkog društva TEAM US j.d.o.o, i da kompletno poslovanje trgovačkog društva TEAM US j.d.o.o vodi dužnosnik Marko Šimić, a što je protivno članku 13. stavak 2. i 4. ZSSI-a. Nadalje, traži se i da se od dužnosnika Marka Šmića zatraži podatke o poslovanju i financiranju trgovačkog društva TEAM US j.d.o.o, a što se posebno odnosi na kupoprodaje desetaka zemljišta/poljoprivrednog zemljišta na području Brodsko-posavske županije, a koje kupoprodaje u zemljišnim knjigama nisu provedene kao na primjer kupoprodaja katastarske čestice ……… u katastarskoj općini …….., ZK ulošak ……, Općinski sud Zemljišnoknjižni odjel ……. …….

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 8. stavkom 1. ZSSI-a propisano je kako su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI-a propisano je, između ostalog, kako su dužnosnici obvezni dostaviti izvješće Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila, kao i u roku od 30 dana po prestanku obnašanja javne dužnosti.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba, potom podatke o poslovnim udjelima i dionicama u trgovačkim društvima, podatke o dugovima, preuzetim jamstva i ostalim obvezama, kao i dohodak od kapitala.

Čankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a, Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i članka 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Uvidom u evidencije Povjerenstva utvrđeno je kako je dužnosnik Marko Šimić podnio izvješća o imovinskom stanju 11. studenog 2016. g., povodom stupanja na dužnosti, i 1. rujna 2020. g., povodom prestanka obnašanja dužnosti. Oba izvješća su u postupku administrativne provjere odobrena i javno objavljena.

Uvidom u izvješće o imovinskom stanju dužnosnika od 11. studenog 2016. g., podnesenim povodom stupanja na dužnosti, Povjerenstvo je utvrdilo kako je dužnosnik Marko Šimić u dijelu izvješća koji se odnosi na podatke o bračnom drugu/životnom partneru naznačio …….. …….. kao izvanbračnog druga, koja osim primitka plaće od Opće bolnice dr. Josip Benčević u Slavonskom Brodu, ne ostvaruje primitak s neke druge osnove. U dijelu o obvezama dužnosnik Marko Šimić naznačio je osobni kredit u Privrednoj banci Zagreb d.đ. u iznosu od 180.000,00 kuna, 2015. g. zaduženja, rok vraća je 84 mjeseca, iznos mjesečnog anuiteta je 2.600,00 kuna, a ugovorena kamatna stopa iznosi 8,80 %, dok je u dijelu podataka o nekretninama naznačeno kako iste ne postoje.

Uvidom u izvješće o imovinskom stanju dužnosnika od 01. rujna 2020. g., podnesenim povodom prestanka obnašanja dužnosti, Povjerenstvo je utvrdilo kako je dužnosnik Marko Šimić, u odnosu na podneseno i odobreno izvješće o imovinskom stanju dužnosnika od 11. studenog 2016. g., izvršio promjenu u dijelu koji se odnosi podatke o ostalim prihodima, naznačujući mjesečni primitak koji se ne smatra dohotkom i primitak na koji se ne plaća porez na dohodak od Hrvatskog sabor u iznosu od 1.500,00 kuna, zatim u dijelu naznake plaće izvanbračnog druga ……… ……… u mjesečnom iznosu od Opće bolnice dr. Josip Benčević u Slavonskom Brodu u bruto iznosu od 10.270,43 kune, odnosno u neto iznosu od 6.181,84 kune, manje procijenjene vrijednosti pokretnine - osobnog automobila BMW 318d u trenutku podnošenja izvješća o imovinskom stanju dužnosnika, te povećane osobne štednje dužnosnika od primitaka ostvarenih od nesamostalnog rada na iznos od 100.000,00 kuna. U dijelu izvješća koji se odnosi na podatke o drugom primitku bračnog druga/životnog partnera, podatke o obvezama i nekretninama, te na podatke o poslovnim udjelima, dionicama i vrijednosnim papirima u poslovnim subjektima dužnosnik nije izvršio promjene u odnosu na izvješće o imovinskom stanju dužnosnika od 11. studenog 2016. g.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, stoga bi Vedrana Petričević, kao izvanbračni drug dužnosnika Marka Šimića, bila član obitelji dužnosnika u smislu ZSSI-a.

Usporedbom OIB-a ……… ……. navedenog u izvješćima o imovinskom stanju dužnosnika Marka Šimića i OIB-a navedenog u Informatičkom sustav Porezne uprave, kao i u Zajedničkom informacijskom sustavu zemljišnih knjiga i katastra, Povjerenstvo je utvrdilo kako je riječ o istoj osobi, odnosno o Vedrani Petričević kao izvanbračnom drugu dužnosnika Marka Šimića.

U postupku redovite provjere podataka iz podnesenih izvješća o imovinskom stanju dužnosnika Marka Šimića, Povjerenstvo je neposrednim uvidom u Zajednički informacijski sustav zemljišnih knjiga i katastra zemljišne knjige utvrdilo kako je kod Općinskog suda u Slavonskom Brodu, Zemljišnoknjižnog odjela …….. ……, k.o. ……. ……., u zk. ul. ……, pod kat. čestice ……. i ……., 17. suvlasnički dio: 1/22 ETAŽNO VLANIŠTVO (E- 17), upisan stan br. 2, na 2. katu, ukupne površine 90,66 m2, koji se sastoji od: prostorije broj 1- ulaz, 3,91 m2; prostorije broj 2 - blagovaonica, 18,34 m2; prostorije broj 3 - kuhinja, 13,68 m2; prostorije broj 4 - ostava 1,88 m2; prostorije broj 5 - kupaonica 4,73 m2; prostorije broj 6 - WC, 1,23 m2; prostorije broj 7 - dnevna soba, 23,12 m2; prostorije broj 8 - soba, 14, 82 m2; prostorije broj 9 - garderoba, 5,85 m2; pomoćni dio - balkon, 3,10 m2; za koji je kao vlasnik upisana ……. ……., na temelju ugovora o kupoprodaji, broj: OV-10679/17 od 20. studenog2017. g., i tabularne izjave, broj: OV-10798/17 od 23. studenog 2017. g. Na navedenoj nekretnini uknjiženo je založno pravo na temelju ugovora o namjenskom kreditu, broj: OV-10678/17 od 08. studenog 2017. g., radi osiguranja novčane tražbine u iznosu od 80.000,00 EUR, za korist Zagrebačke banke d.d.

Uvidom u Informatički sustav Porezne uprave utvrđeno je kako je …….. …….. 20. studenog 2017. g. od ….. ……, …… ….. i …… ….. kupila stan, ukupne površine i površine u prometu od 90,66 m2, koji je upisan u k.o. …… ….., zk. ul. ……., k. č br. ……, uz naznačenu vrijednost iz ugovora od 306.770,39 kuna, odnosno ukupne vrijednosti od 80.000,00 kuna i iznos duga od 226.770,39 kuna.

Slijedom iznesenog, utvrđeno je kako je ……… …… 20. studenog 2017. g. kupila nekretninu - stan, površine 90,66 m2, a što dužnosnik Marko Šimić nije prijavio u izvješću o imovinskom stanju dužnosnika istekom godine u kojoj je nekretnina stečena niti u kasnije podnesenom izvješću o imovinskom stanju dužnosnika.

Uvidom u podatke sudskog registra Trgovačkog suda u Osijeku, Stalne službe u Slavonskom Brodu, Povjerenstvo je utvrdio kako je pod matičnim brojem subjekta: 030192025, OIB: 08855576392, upisano trgovačko društvo TEAM US j.d.o.o., čiji je član i direktor od 10. siječnja 2018. g. ……… ………….., koja je ovlaštena zastupati društvo pojedinačno i samostalno. Nadalje, uvidom u Informatički sustav Porezne uprave utvrđeno je kako je ……… ………… 29. kolovoza 2018. g. od trgovačkom društvu TEAM US j.d.o.o. isplaćen iznos od 3.123,00 kuna, koje u sustavu Porezne upravi nosi oznaku primitka od kojih se utvrđuje dohodak od kapitala po osnovi dividendi u udjela u dobiti na temelju udjela u kapitalu. Slijedom iznesenog, uvidom u izvješća o imovinskom stanju dužnosnika utvrđeno je kako dužnosnik Marko Šimić nije istekom 2018. g. naveo promjenu navođenjem postojanja poslovnih udjela izvanbračnog druga ……….. ………. u trgovačkom društvu TEAM US j.d.o.o. niti isplaćenu dobiti od istog trgovačkog društva, a isto nije učinjeno niti u kasnije podnesenom izvješću o imovinskom stanju dužnosnika.

Usporedbom podataka iz podnesenih izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta:

- prijave nekretnine - stana, u vlasništvu izvanbračnog druga, istekom godine u kojoj je nekretnina stečena,

- prijave obveze - namjenskog kredita kod Zagrebačke banke d.d. izvanbračnog druga, istekom godine u kojoj je obveza nastala,

- prijave poslovnih udjela izvanbračnog druga u trgovačkom društvu TEAM US j.d.o.o. istekom godine u kojoj su udjeli stečeni,

- prijave isplaćenog dohotka od kapitala izvanbračnog druga od trgovačkog društva TEAM US j.d.o.o.

Povjerenstvo je pozvalo dužnosnika da se očituje o utvrđenom neskladu, odnosno nerazmjeru, te u očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik je dana 8. travnja 2021.g. dostavio očitovanje na Zaključak u kojem navodi ne demantira i ne pobija niti jednu tvrdnju iznesenu u Zaključku Povjerenstva no da je prilikom ispunjavanja imovinske kartice ………. ………., svoju tadašnju djevojku naveo kao izvanbračnog partnera jer su se ispunile neke od pretpostavki, ali ne i sve zakonske pretpostavke, no da su u tom trenutku oboje ocijenili boljom definicijom odnosa jer su planirali da će da ista posjećivati u Zagrebu, prespavati u iznajmljenom stanu, voziti njegov automobil i sl. Dužnosnik navodi kako nije želio da ga se u javnosti proziva za stvari koje mu ne pripadaju te se tako njemu znana imovina ………… ………… našla u njegovoj imovinskoj kartici. Dužnosnik nadalje navodi kako je važno naglasiti da da niti danas ne žive na istoj adresi. Dužnosnik navodi kako je

……… ………. 2018. godine podnijela zahtjev za kredit u Zagrebačkoj banci te kupila stan. Tom prilikom izjavom je potvrdio da je stan isključivo njeno vlasništvo te da se odriče svih prava i kasnijih potraživanja u svezi te nekretnine. Dužnosnik navodi da ……… ………. uredno od svoje plaće podmiruje obveze po kreditu te je kao i korisnik kredita, dakle jedini vlasnik nekretnine upisana u zemljišne knjige Općinskog suda u Slavonskom Brodu. Nadalje dužnosnik navodi da se u zaključku se spominju poslovni udjeli u trgovačkom društvu. Dužnosnik ističe da je ……….. ……….. jednini j osnivač tvrtke TEAM US j.d.o.o., tvrtke kojoj je temljni kapitaj 10,00 kuna. Jedini zaposlen u toj tvrtki je njezin otac ……… …….. te ne postoji niti jedan ugovor ili posao koji je ta tvrtka obavljala za državu, jedinice lokalne samouprave, upravna tijela, agencije, javne ili državne tvrtke posredno ili neposredno. Zbog temeljnog kapitala u iznosu 10,00 kuna, te činjenice daje ………. ……….. postala osnivač prije nego je njihova veza i formalno stekla neke uvijete za izvanbračnu zajednicu, a tim više što on u tvrtki niti radi niti koristi bilo kakve "povlastice" nije smatrao nužnim prijaviti tvrtku u imovinsku karticu. S obzirom da niti …….. ………. ne živi od prihoda iz te tvrtke, nije postojanje takve tvrtke smatrao značajnim za prijavljivanje, odnosno promjenu stanja u imovinskoj kartici. Nadalje, a o navodu za iznos od 3.123,00 kune od sredine kolovoza 2018. godine, knjigovodstveni servis Consulto d.o.o. koji vodi knjigovodstvo za tvrtku TEAM US j.d.o.o. dostavio je podatke iz kojih je vidljivo da se radi o isplati dobiti u ukupnom iznosu 3.607,00 kuna od čega je porez i prirez iznosio 484,00 kuna, a iznos 3.123,00 kune isplaćen je na tekući račun …….. …………. otvoren u Privrednoj banci Zagreb. Dužnosnik navodi i kako su iz knjigovodstva napomenuli da svakako izvijestimo Povjerenstvo i o činjenici da tvrtka TEAM US nije niti ranije, a niti danas ne koristi mjere Vlade RH za poticanje samozapošljavanja niti mjere osmišljene za pomoć poduzetnicima da se lakše nose s novonastalom situacijom uslijed pandemije korona virusa.

Povjerenstvo je s obzirom na navode iz očitovanja dužnosnika zatražilo od Ministarstva unutarnjih poslova, Uprave za imigraciju, državljanstvo u upravne poslove, Sektora za upravne poslove i državljanstvo, Službe za upravne poslove podatak o prebivalištu ………. …….. od unosa u evidenciju.

Ministarstvo je dopisom KLASA: 220-01/21-01/597, URBROJ: 511-01-202-2 VB od 31. svibnja 2021.g. navelo kako je ……… ……….. živjela do 7. travnja 1998.g. u Bosni i Hercegovini te potom od 7. travnja 1998.g. do 16, travnja 2007.g. u Bukovlju na adresi ………. …….. ….., od 16. travnja 2007.g. do 14. studenog 2018.g. u Slavonskom Brodu na adresi …….. ……….. ………. …, a od 14.11. 2018.g. do danas u Slavonskom Brodu na adresi …….. …….. ……, … ...

Usporedbom navedenih adresa s adresom dužnosnika unesenom u izvješću o imovinskom stanju, Povjerenstvo je utvrdilo kako dužnosnik i …… ……… nisu živjeli na istoj adresi tijekom njegovog obnašanja dužnosti.

Povjerenstvo pritom ističe kako je člankom 11. Obiteljskog zakona („Narodne novine“, broj 103/15. i 98/19.) propisano da se odredbe zakona o učincima izvanbračne zajednice primjenjuju na životnu zajednicu neudane žene i neoženjenoga muškarca koja traje najmanje tri godine, a kraće ako je u njoj rođeno zajedničko dijete ili ako je nastavljena sklapanjem braka. Nadalje, stavkom 2. istog članka propisano je da izvanbračna zajednica koja ispunjava pretpostavke iz stavka 1. ovoga članka stvara osobne i imovinske učinke kao bračna zajednica te se na nju na odgovarajući način primjenjuju odredbe ovoga Zakona o osobnim i imovinskim odnosima bračnih drugova, odnosno odredbe drugih zakona kojima se uređuju odnosi u poreznim stvarima, osobni, imovinski i drugi odnosi bračnih drugova.

Osim toga, Povjerenstvo napominje kako osim formalne činjenice zajedničkog prebivališta isto ne može utvrđivati ostale elemente postojanja izvanbračne zajednice, odnosno isto ne može utvrđivati emotivnu povezanost partnera kao niti postojanje ekonomske zajednice u kojoj si partneri međusobno pomažu neovisno o namjeri zaključivanja braka, kao bitnim elementima ocjene postojanja/nepostojanja izvanbračne zajednice.

Stoga, Povjerenstvo je utvrdilo kako dužnosnik i njegova partnerica tijekom njegovog mandata nisu imali zajedničko prebivalište, čime nedostaje jedna od pretpostavki kojom bi se eventualno moglo utvrditi postojanje životne zajednice, pa samim time i izvanbračne zajednice partnera.

Stoga, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Marko Šimić, elektronička dostava
2. Objava na internetskoj stranici Povjerenstva
3. Pismohrana